VSRS Sklep III R 5/2021, enako tudi VSRS Sklep III R 4/2021
Sodna praksa Vrhovnega sodišča, 2021-04-13

Civilno-gospodarski oddelek, gospodarski senat

dr. Mile Dolenc (preds.), Franc Seljak (poroč.), mag. Rudi Štravs

spor o pristojnosti - spori iz avtorske pravice - gospodarski spor - nadomestilo za javno priobčitev fonogramov - izključna pristojnost

Kolektivna organizacija za uveljavljanje pravic izvajalcev in proizvajalcev fonogramov vtožuje nadomestila za javno priobčevanje komercialnih fonogramov. Gre za spor iz avtorski sorodnih pravic (pravic izvajalcev in proizvajalcev fonogramov), za katere je po 6. točki drugega odstavka 32. člena ZPP podana izključna stvarna pristojnost okrožnega sodišča ne glede na vrednost spornega predmeta. V drugem odstavku 103. člena ZS pa je za odločanje v sporih o pravicah intelektualne lastnine na prvi stopnji predpisana izključna krajevna pristojnost Okrožno sodišče v Ljubljani.

Za odločanje v tej zadevi je pristojno Okrožno sodišče v Ljubljani.

1. Upnik (sedaj tožnik) je pri Okrajnem sodišču v Ljubljani vložil predlog za izvršbo na podlagi verodostojne listine. Sodišče je sklep o izvršbi izdalo. Na ugovor dolžnika (sedaj toženca) pa je Okrajno sodišče v Ljubljani s sklepom VL 83420/2020 z dne 2. 12. 2020 sklep o izvršbi razveljavilo (1. točka izreka). Sklenilo je, da bo o zahtevku in stroških v pravdnem postopku odločalo Okrožno sodišče v Celju (2. točka izreka).

2. Okrožno sodišče v Celju je sprožilo spor o pristojnosti. Opozorilo je, da gre v obravnavani zadevi za spor iz avtorski sorodne pravice (pravice izvajalcev in proizvajalcev fonogramov), ki sodi med pravice intelektualne lastnine, za tovrstne spore pa je po določbi drugega odstavka 103. člena Zakona o sodiščih (v nadaljevanju ZS) na prvi stopnji krajevno izključno pristojno Okrožno sodišče v Ljubljani.

3. Za odločanje v tej zadevi je pristojno Okrožno sodišče v Ljubljani.

4. Tožeča stranka (prej upnik) je kolektivna organizacija, ki na podlagi določb Zakona o kolektivnem upravljanju avtorske in sorodnih pravic (ZKUASP) in Zakona o avtorski in sorodnih pravicah (v nadaljevanju ZASP) ter dovoljenja Urada Republike Slovenije za intelektualno lastnino kolektivno upravlja avtorski sorodne pravice na fonogramih. Svoj zahtevek utemeljuje s tem, da naj bi tožena stranka (prej dolžnik) na treh javnih prireditvah priobčevala fonograme, za priobčitev katerih je treba izvajalcem ter proizvajalcem fonogramov preko tožeče stranke plačati nadomestilo za javno priobčitev.

5. Tožeča stranka od tožene stranke zahteva plačilo iz naslova nadomestila za javno priobčitev komercialnih fonogramov, kar predstavlja avtorski sorodno pravico. Za spore iz avtorske (in sorodne) pravice je po določbi 6. točke drugega odstavka 32. člena Zakona o pravdnem postopku (v nadaljevanju ZPP) stvarno pristojno okrožno sodišče ne glede na vrednost spornega predmeta. Po določbi drugega odstavka 103. člena ZS pa je v sporih o pravicah intelektualne lastnine, med katere sodi tudi avtorska pravica, določena še izključna krajevna pristojnost Okrožnega sodišča v Ljubljani.

6. Vrhovno sodišče je zato na podlagi drugega odstavka 25. člena ZPP odločilo tako, kot izhaja iz izreka tega sklepa.

7. Odločitev je bila sprejeta soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 25, 2572, 32, 32/2, 32/2-6

Zakon o sodiščih (1994) - ZS  - člen 103, 103/2

Opr. št: VSRS Sklep III R 4/2021, z dne 13.04.2021, ECLI:SI:VSRS:2021:III.R.4.2021

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.